62023CJ0431
SENTENZA TAL-QORTI TAL-ĠUSTIZZJA (It-Tielet Awla)
3 ta’ April 2025 (
*1
)
“Rinviju għal deċiżjoni preliminari – Politika soċjali – Trasferimenti ta’ impriżi – Żamma tad-drittijiet tal-ħaddiema – Direttiva 2001/23/KE – Artikolu 5(1) – Kunċett ta’ ‘proċedura ta’ falliment’ – Trasferiment ta’ impriża li jseħħ wara dikjarazzjoni ta’ falliment wara l-preparazzjoni tiegħu fil-kuntest ta’ proċedura ta’ riorganizzazzjoni ġudizzjarja”
Fil-Kawża C-431/23,
li għandha bħala suġġett talba għal deċiżjoni preliminari skont l-Artikolu 267 TFUE, imressqa mit-tribunal du travail de Liège (Belgique) (il-Qorti Industrijali ta’ Liège, il-Belġju), permezz ta’ deċiżjoni tas-26 ta’ Mejju 2023, li waslet fil-Qorti tal-Ġustizzja fil-11 ta’ Lulju 2023, fil-proċedura
AE,
CO,
DU et,
vs
BA, li qiegħed jaġixxi bħala kuratur ta’ WIBRA BELGIË SA,
EP, li qiegħed jaġixxi bħala kuratur ta’ WIBRA BELGIË SA,
RI, li qiegħed jaġixxi bħala kuratur ta’ WIBRA BELGIË SA,
WIBRA BELGIË SRL,
fil-preżenza ta’:
VT,
HL,
MO et,
IL-QORTI TAL-ĠUSTIZZJA (It-Tielet Awla),
komposta minn C. Lycourgos, President tal-Awla, S. Rodin (Relatur), N. Piçarra, O. Spineanu-Matei u N. Fenger, Imħallfin,
Avukat Ġenerali: A. Rantos,
Reġistratur: A. Calot Escobar,
wara li rat il-proċedura bil-miktub,
wara li kkunsidrat l-osservazzjonijiet ippreżentati:
–
għal AE, CO, DU et, minn H. Deckers, avukat,
–
għal WIBRA BELGIË SRL, minn M. Duchesne u O. Moureau, avukati,
–
għall-Gvern Belġjan, minn A. De Brouwer, C. Pochet u L. Van den Broeck, bħala aġenti,
–
għall-Kummissjoni Ewropea, minn S. Delaude u B.-R. Killmann, bħala aġenti,
wara li semgħet il-konklużjonijiet tal-Avukat Ġenerali, ippreżentati fis-seduta tal-24 ta’ Ottubru 2024,
tagħti l-preżenti
Sentenza
1
It-talba għal deċiżjoni preliminari tirrigwarda l-interpretazzjoni tal-Artikolu 5(1) tad-Direttiva tal-Kunsill 2001/23/KE tat-12 ta’ Marzu 2001 dwar l-approssimazzjoni tal-liġijiet ta’ l-Istati Membri relatati mas-salvagwardja tad-drittijiet ta’ l-impjegati fil-każ ta’ trasferiment ta’ impriżi, negozji jew partijiet ta’ impriżi jew negozji (ĠU Edizzjoni Speċjali bil-Malti, Kapitolu 5, Vol. 4, p. 98).
2
Din it-talba tressqet fil-kuntest ta’ tilwima bejn, minn naħa, AE, CO, DU u 19 ex ħaddiema oħra li tkeċċew minn WIBRA BELGIË SA u, min-naħa l-oħra, BA, EP u RI, li jaġixxu bħala kuraturi ta’ WIBRA BELGIË SA kif ukoll WIBRA BELGIË SA SRL dwar allegat ksur, minn dawn il-kumpanniji, tal-obbligi ta’ informazzjoni u ta’ konsultazzjoni tar-rappreżentanti tal-ħaddiema fil-kuntest tat-tkeċċija kollettiva tagħhom.
Il-kuntest ġuridiku
Id-dritt tal-Unjoni
3
Il-premessa 3 tad-Direttiva 2001/23 tipprovdi:
“Huwa neċessarju li jigi pprovdut għall-protezzjoni ta’ l-impjegati fil-każ li jinbidel min jimpjega, b’mod partikulari, sabiex jiġi żgurat li d-drittijiet tagħhom ikunu salvagwardjati.”
4
L-Artikolu 1(1) ta’ din id-direttiva jipprovdi:
“(a)
Din id-Direttiva għandha tapplika għal kull trasferiment ta’ impriża, negozju jew parti minn impriża jew negozju lil persuna oħra li timpjega bħala riżultat ta’ trasferiment jew inkorporazzjoni legali.
(b)
Bla ħsara għas-subparagrafu (a) u għad-dispożizzjonijiet li ġejjin ta’ dan l-Artikolu, ikun hemm trasferiment fis-sens ta’ din id-Direttiva meta jkun hemm trasferiment ta’ xi entità ekonomika li żżomm l-identità tagħha, jiġifieri għaqda organizzata ta’ riżorsi bl-objettiv li twettaq attività ekonomika, kemm jekk l-attività hija ċentrali jew anċillari kemm jekk le.
[…]”
5
Skont l-Artikolu 3(1) tal-imsemmija direttiva:
“Id-drittijiet u l-obbliġi ta’ min jagħmel it-trasferiment ikkawżati minn kuntratt ta’ mpjieg jew minn relazzjoni ta’ mpjieg eżistenti fid-data tat-trasferiment għandhom, minħabba dan it-trasferiment, jiġu trasferiti lil min lilu jsir it-trasferiment.
L-Istati Membri jistgħu jipprovdu li, wara d-data tat-trasferiment, min jagħmel it-trasferiment u min lilu jsir it-trasferiment għandhom ikunu impenjati konġuntement u separatament għar-rigward ta’ obbliġi li kienu kkawżati qabel id-data ta’ trasferiment minn kuntratt ta’ impjieg jew relazzjoni ta’ impjieg eżistenti fid-data tat-trasferiment.”
6
L-ewwel paragrafu tal-Artikolu 4(1) tal-istess direttiva jipprevedi:
“It-trasferiment ta’ l-impriża, n-negozju jew xi parti mill-impriza jew negozju m’għandux fih innifsu jikkostitwixixi bażi għal tkeċċija minn min jagħmel it-trasferiment jew minn min lilu jsir it-trasferiment. Din id-dispożizzjoni m’għandhiex tkun ta’ xkiel għal tkeċċijiet li jistgħu iseħħu għal raġunijiet ekonomiċi, tekniċi jew ta’ l-organizzazzjoni li jinvolvu bidliet fin-nies li jkunu jaħdmu.”
7
L-Artikolu 5 tad-Direttiva 2001/23 jipprevedi li:
“1.   Sakemm l-Istati Membri ma jipprovdux xort’oħra, l-Artikoli 3 u 4 m’ għandhomx japplikaw għal kull trasferiment ta’ impriża, negozju jew parti minn impriża jew negozju meta min ikun qed jagħmel it-trasferiment huwa s-suġġett ta’ proċedimenti ta’ falliment jew ta’ xi proċedimenti analogi ta’ falliment li kienu istitwiti bl-iskop tal-likwidazzjoni ta’ l-assi ta’ min qed jagħmel it-trasferiment u huma taħt is-superviżjoni ta’ awtorità pubblika kompetenti (li tista’ tkun prattikant tal-falliment awtorizzat minn awtorità pubblika kompetenti).
[…]
4.   L-Istati Membri għandhom jieħdu l-miżuri approprjati bl-iskop li jipprevjenu l-użu ħażin tal-proċedimenti ta’ falliment b’tali mod li jċaħħdu lill-impjegati mid-drittijiet previsti f’din id-Direttiva.”
Id-dritt Belġjan
8
Il-Ftehim Kollettiv tax-Xogħol Nru 32bis tas‑7 ta’ Ġunju 1985 dwar iż-żamma tad-drittijiet tal-ħaddiema f’każ ta’ bdil tal-persuna li timpjega minħabba trasferiment kuntrattwali ta’ impriża u li jirregola d-drittijiet tal-ħaddiema impjegati mill-ġdid f’każ ta’ akkwist tal-attiv wara falliment, ittraspona, fid-dritt Belġjan, id-Direttiva 2001/23.
9
Skont l-Artikolu 1 ta’ dan il-ftehim kollettiv ta’ xogħol, fil-verżjoni tiegħu applikabbli għall-kawża prinċipali (iktar ’il quddiem il-“FKX Nru 32bis”):
“Dan il-ftehim kollettiv tax-xogħol għandu bħala għan ewlieni li jiggarantixxi:
1°
minn naħa, is-salvagwardja tad-drittijiet tal-ħaddiem fil-każijiet kollha ta’ bidla tal-persuna li timpjega minħabba t-trasferiment li jirriżulta minn ftehim ta’ impriża jew ta’ parti ta’ impriża;
2°
min-naħa l-oħra, ċerti drittijiet lill-ħaddiema impjegati mill-ġdid fil-każ ta’ akkwist tal-attiv wara falliment.”
10
Il-Kapitolu II tal-FKX Nru 32bis jinkludi l-Artikoli 6 sa 10 tiegħu.
11
L-ewwel paragrafu tal-Artikolu 6 tal-FKX Nru 32bis jippreċiża li l-Kapitolu II tagħha, iddedikat għad-drittijiet tal-ħaddiema fil-każ ta’ bidla tal-persuna li timpjega wara trasferiment konvenzjonali ta’ impriża, “japplika għal kull bidla tal-persuna li timpjega li tirriżulta minn trasferiment li jirriżulta minn ftehim ta’ impriża jew ta’ parti ta’ impriża, bl-esklużjoni tal-każijiet previsti fil-Kapitolu III ta’ dan il-ftehim kollettiv tax-xogħol”.
12
L-Artikolu 7 tal-FKX Nru 32bis jipprevedi:
“Id-drittijiet u l-obbliġi taċ-ċedent li jirriżultaw minn kuntratti ta’ xogħol eżistenti fid-data tat-trasferiment fis-sens tal-Artikolu 1(1) għandhom, minħabba dan it-trasferiment, jiġu ttrasferiti liċ-ċessjonarju.”
13
Skont l-Artikolu 8 tal-FKX Nru 32bis:
“Iċ-ċedent u ċ-ċessjonarju huma obbligati in solidum għall-ħlas tad-djun eżistenti fid-data tat-trasferiment fis-sens tal-punt 1 tal-Artikolu 1, u li jirriżultaw mill-kuntratti ta’ xogħol eżistenti f’din id-data […]”
14
L-Artikolu 9 tal-FKX Nru 32bis jipprovdi:
“Il-bdil tal-persuna li timpjega ma jikkostitwixxix, minnu nnifsu, raġuni għat-tkeċċija miċ-ċedent jew miċ-ċessjonarji.
Il-ħaddiema li jibdlu lil min iħaddimhom jistgħu madankollu jitkeċċew għal raġunijiet serji jew għal raġunijiet ekonomiċi, tekniċi jew ta’ organizzazzjoni, li jwasslu għal bidliet fil-qasam tal-impjieg.”
15
Skont il-Kapitolu III tal-FKX Nru 32bis, ma hemmx trasferiment tad-dejn soċjali taċ-ċedent liċ-ċessjonarju u lanqas solidarjetà ta’ dan tal-aħħar maċ-ċedent meta t-trasferiment tal-impriża jseħħ wara falliment.
Il-kawża prinċipali u d-domanda preliminari
16
Fit-30 ta’ Lulju 2020, infetħet proċedura ta’ riorganizzazzjoni ġudizzjarja ta’ WIBRA BELGIË SA mit-tribunal de l’entreprise de Gent (il-Qorti tal-Impriżi ta’ Gent, il-Belġju), fuq talba ta’ din il-kumpannija, li ngħatat sospensjoni sat-30 ta’ Ottubru 2020, skont id-dispożizzjonijiet tal-Kodiċi tad-Dritt Ekonomiku (iktar ’il quddiem il-“KDE”) li jirregolaw din il-proċedura, fil-verżjoni tagħhom applikabbli għall-fatti tal-kawża prinċipali. Fl-istess jum, din il-qorti ħatret lil BA, EP u RI bħala mandatarji tal-ġustizzja u fdatilhom li jorganizzaw u jittrasferixxu l-attivitajiet kollha ta’ din il-kumpannija jew parti minnhom.
17
Fil-21 ta’ Settembru 2020, dawn it-tliet mandatarji tal-ġustizzja għażlu l-offerta ta’ xiri ta’ WIBRA BELGIË SA ppreżentata mill-kumpannija omm tagħha, WIBRA NEDERLAND BV, dwar 36 binja kummerċjali u 183 minn 439 impjegat ta’ WIBRA BELGIË SA.
18
Fit-30 ta’ Settembru 2020, WIBRA BELGIË SRL ġiet ikkostitwita bl-għan ta’ teħid mill-ġdid u ta’ tkomplija ta’ parti mill-attivitajiet li qabel kienu eżerċitati minn WIBRA BELGIË SA.
19
Fit-8 ta’ Ottubru 2020, it-talba tal-imsemmija mandatarji tal-ġustizzja intiża għall-approvazzjoni tal-offerta ta’ xiri msemmija fil-punt 17 ta’ din is-sentenza ġiet miċħuda mill-Qorti tal-Impriżi ta’ Gent. Fil-fatt, din iddeċidiet li din kienet tmur kontra l-Ftehim Kollettiv tax-Xogħol Nru 102, tal-5 ta’ Ottubru 2011, li jirrigwarda s-salvagwardja tad-drittijiet tal-ħaddiema fil-każ ta’ bidla tal-persuna li timpjega minħabba riorganizzazzjoni ġudizzjarja permezz ta’ trasferiment taħt l-awtorità tal-ġustizzja, u d-Direttiva 2001/23 sa fejn din l-offerta kienet tipprevedi li l-obbligi relatati mal-pagament tal-“ħlas ta’ vaganzi” u tal-“bonus tal-aħħar tas-sena” tal-impjegati ta’ WIBRA BELGIË SA li jittieħdu, relatati mas-servizzi ta’ xogħol tagħhom sad-data tal-approvazzjoni tal-imsemmija offerta, jiġu sostnuti, pro rata temporis, minn WIBRA BELGIË SA.
20
Permezz ta’ sentenza oħra tal-istess jum, it-tribunal de l’entreprise de Gent (il-Qorti tal-Impriżi ta’ Gent) iddikjarat il-falliment ta’ WIBRA BELGIË SA u ħatret lil BA, EP u RI bħala kuraturi. Mid-deċiżjoni tar-rinviju jirriżulta li l-membri tal-persunal ta’ din il-kumpannija ġew informati immedjatament b’din is-sentenza u bid-deċiżjoni ta’ terminazzjoni tal-kuntratt ta’ xogħol tagħhom, permezz tal-ħlas ta’ allowance kumpensatorja għal avviż tat-temm ta’ impjieg.
21
Fid-9 ta’ Ottubru 2020, dawn il-kuraturi ttrasferew parti mill-attiv mobbli tanġibbli u intanġibbli ta’ WIBRA BELGIË SA lil WIBRA BELGIË SRL. Mill-persunal kollu mkeċċi (jiġifieri 439 ħaddiem), 183 persuna reġgħu ġew irreklutati minn Wibra België SRL. F’ittra mibgħuta matul is-sena 2021 lill-avukat ta’ ċerti ex impjegati ta’ WIBRA BELGIË SA, l-imsemmija kuraturi ppreċiżaw li ebda persunal jew attività ma kienet ġiet ittrasferita matul il-proċedura ta’ riorganizzazzjoni ġudizzjarja.
22
Fil-21 ta’ Ġunju 2021, ir-rikorrenti fil-kawża prinċipali, li jammontaw għal 22 u li huma ex impjegati ta’ WIBRA BELGIË SA li ma ġewx irreklutati mill-ġdid minn WIBRA BELGIË SRL, ippreżentaw rikors kontra dawn iż-żewġ kumpanniji quddiem it-tribunal du travail de Liège (il-Qorti Industrijali ta’ Liège, il-Belġju), li hija l-qorti tar-rinviju. Fit-30 ta’ Ġunju 2021, 38 ħaddiem ieħor li kienu jinsabu fl-istess sitwazzjoni talbu li jintervjenu fil-kuntest tal-kawża prinċipali.
23
Dawn is-60 ħaddiema jsostnu li l-obbligi ta’ informazzjoni u ta’ konsultazzjoni tar-rappreżentanti tal-ħaddiema f’każ ta’ tkeċċija kollettiva ma ġewx osservati matul il-proċedura ta’ riorganizzazzjoni ġudizzjarja ta’ WIBRA BELGIË SA, li jikkostitwixxi nuqqas kuntrattwali, li jagħtihom dritt għal kumpens. Barra minn hekk, dawn il-ħaddiema jqisu li WIBRA BELGIË SRL għandha tiġi ddikjarata responsabbli in solidum għal dan il-kumpens.
24
Il-qorti tar-rinviju tirrileva li, għalkemm id-dritt Belġjan jeskludi speċifikament l-osservanza tal-obbligi ta’ informazzjoni u ta’ konsultazzjoni tar-rappreżentanti tal-persunal fil-każ ta’ tkeċċija kollettiva fil-każ ta’ falliment tal-kumpannija kkonċernata, tali esklużjoni ma hijiex prevista fil-kuntest ta’ proċedura ta’ riorganizzazzjoni ġudizzjarja. Għalhekk, il-qorti tar-rinviju tqis li WIBRA BELGIË SA kellha, qabel l-għoti tas-sentenza ta’ falliment u minkejja l-proċedura ta’ riorganizzazzjoni ġudizzjarja, l-obbligu li timplimenta l-proċedura ta’ informazzjoni u ta’ konsultazzjoni tar-rappreżentanti tal-ħaddiema qabel it-tkeċċija kollettiva inkwistjoni fil-kawża prinċipali, ħaġa li hija ma għamlitx. Konsegwentement, WIBRA BELGIË SA hija responsabbli, fir-rigward tas-60 ħaddiem ikkonċernat, għal danni minħabba ksur tal-obbligi tagħha fil-qasam ta’ informazzjoni u ta’ konsultazzjoni qabel it-tkeċċija kollettiva.
25
F’dan il-kuntest, il-qorti tar-rinviju tistaqsi jekk WIBRA BELGIË SRL tistax tinżamm responsabbli wkoll għal dan l-obbligu ta’ kumpens.
26
Hija tirrileva, f’dan ir-rigward, fl-ewwel lok, li din il-kumpannija ma kellha ebda responsabbiltà fir-rigward tal-funzjonament ta’ WIBRA BELGIË SA. Għaldaqstant, WIBRA BELGIË SRL tista’ tinżamm responsabbli għan-nuqqas imwettaq minn WIBRA BELGIË SA biss sa fejn hija meqjusa bħala ċ-ċessjonarju tad-drittijiet u tal-obbligi ta’ WIBRA BELGIË SA fil-kuntest ta’ trasferiment konvenzjonali ta’ impriżi, fis-sens tal-Artikoli 7 u 8 tal-FKX Nru 32bis.
27
Fit-tieni lok, din il-qorti tenfasizza li, minkejja r-rifjut ta’ approvazzjoni ġudizzjarja tal-offerta ta’ xiri mill-ġdid ippreżentata fil-kuntest tal-proċedura ta’ riorganizzazzjoni ġudizzjarja, il-proġett ta’ trasferiment parzjali ta’ WIBRA BELGIË SA ppreparat matul din il-proċedura ġie finalment eżegwit l-għada tal-għoti tas-sentenza ta’ falliment, mill-istess mandatarji tal-ġustizzja bħal dawk li preċedentement kienu talbu l-approvazzjoni tal-offerta ta’ xiri li tikkorrispondi għal dan il-proġett, li issa jaġixxu fil-kwalità ta’ kuraturi.
28
Fit-tielet lok, l-imsemmija qorti tqis li tali operazzjoni għandha tiġi kklassifikata bħala “pre-pack cession”, li għandha tippermetti liċ-ċessjonarju jinvoka d-deroga prevista fl-Artikolu 5 tad-Direttiva 2001/23 sakemm din l-operazzjoni tkun irregolata minn dispożizzjonijiet leġiżlattivi jew regolamentari. Issa, skont il-qorti tar-rinviju, tali dispożizzjonijiet ma kinux jeżistu fid-dritt Belġjan fiż-żmien tal-fatti inkwistjoni fil-kawża prinċipali.
29
Għalhekk, għalkemm il-fażi preparatorja tat-trasferiment ta’ WIBRA BELGIË SA żvolġiet taħt is-superviżjoni tal-mandatarji tal-ġustizzja maħtura mill-qorti kompetenti fil-kuntest tal-proċedura ta’ riorganizzazzjoni ġudizzjarja u li għalhekk tista’ titqies li kienet irregolata minn dispożizzjonijiet legali, it-tieni fażi ta’ din it-tranżazzjoni, jiġifieri t-trasferiment tal-attiv u tal-persunal, saret immedjatament wara r-rifjut ta’ din il-qorti li tapprova l-offerta ta’ xiri mill-ġdid imfassla fil-kuntest ta’ din il-proċedura ta’ riorganizzazzjoni ġudizzjarja.
30
Madankollu, mid-deċiżjoni tar-rinviju jirriżulta wkoll li l-Artikolu XX.39/1 tal-kundizzjonijiet ta’ impjieg ma kienx fis-seħħ fid-data li fiha t-trasferiment inkwistjoni fil-kawża prinċipali seħħ peress li ġie introdott f’dan il-kodiċi biss permezz tal-Liġi tal-21 ta’ Marzu 2021.
31
F’dawn iċ-ċirkustanzi, il-Qorti Industrijali ta’ Liège, iddeċidiet li tissospendi l-proċeduri quddiemha u li tagħmel lill-Qorti tal-Ġustizzja d-domanda preliminari segwenti:
“L-Artikolu 5(1) tad-Direttiva [2001/23], għandu jiġi interpretat fis-sens li l-kundizzjoni li jipprevedi dan l-artikolu, li l-Artikoli 3 u 4 ta’ din id-direttiva ma japplikawx għat-trasferiment ta’ impriża fejn iċ-ċedent ikun is-suġġett ta’ proċedura ta’ falliment jew ta’ proċedura analoga ta’ insolvenza li tkun infetħet bil-għan li l-assi taċ-ċedent jiġu llikwidati, ma tkunx issodisfatta fejn it-trasferiment tal-impriża kollha jew parti minnha jitħejja qabel il-ftuħ ta’ proċedura ta’ falliment intiża sabiex jiġu llikwidati l-assi taċ-ċedent, f’dan il-każ fil-kuntest ta’ proċedura ta’ riorganizzazzjoni ġudizzjarja, li tintemm bi ftehim ta’ trasferiment li l-approvazzjoni tiegħu ma tingħatax mill-qorti kompetenti, u li l-implimentazzjoni tiegħu ssir immedjatament wara d-dikjarazzjoni ta’ falliment, lil hinn mill-iskop tal-applikazzjoni ta’ kull dispożizzjoni leġiżlattiva jew regolamentari tad-dritt intern?”
Fuq id-domanda preliminari
32
Permezz tal-unika domanda tagħha, il-qorti tar-rinviju tistaqsi, essenzjalment, jekk l-Artikolu 5(1) tad-Direttiva 2001/23 għandux jiġi interpretat fis-sens li japplika f’sitwazzjoni fejn proċedura ta’ falliment issegwi proċedura ta’ riorganizzazzjoni ġudizzjarja li matulha jkun tfassal ftehim ta’ trasferiment parzjali tal-impriża kkonċernata, iżda ma jkunx ġie approvat mill-qorti kompetenti, qabel ma jiġi eżegwit ladarba jiġi ddikjarat il-falliment.
33
Qabelxejn, għandu jiġi rrilevat li, kif jirriżulta mill-premessa 3 tagħha, id-Direttiva 2001/23 hija intiża li tipproteġi lill-ħaddiema, b’mod partikolari billi tiżgura ż-żamma tad-drittijiet tagħhom fil-każ ta’ bidla fit-tmexxija tal-impriża (sentenza tat-22 ta’ Ġunju 2017, Federatie Nederlandse Vakvereniging et, C‑126/16, EU:C:2017:489, punt 38).
34
F’dan ir-rigward, l-ewwel subparagrafu tal-Artikolu 3(1) ta’ din id-direttiva jipprevedi li d-drittijiet u l-obbligi li jirriżultaw għaċ-ċedent minn kuntratt ta’ xogħol jew relazzjoni ta’ xogħol eżistenti fid-data ta’ trasferiment ta’ impriża għandhom, minħabba dan it-trasferiment, jiġu ttrasferiti liċ-ċessjonarju. Fir-rigward tal-Artikolu 4(1) tal-imsemmija direttiva, dan jipproteġi lill-ħaddiema mit-tkeċċija mwettqa miċ-ċedent jew miċ-ċessjonarju abbażi biss tat-trasferiment (sentenza tat-22 ta’ Ġunju 2017, Federatie Nederlandse Vakvereniging et, C‑126/16, EU:C:2017:489, punt 39).
35
Permezz ta’ deroga, l-Artikolu 5(1) tad-Direttiva 2001/23 jipprevedi li s-sistema ta’ protezzjoni, imsemmija f’dawn l-Artikoli 3 u 4, ma tapplikax għat-trasferiment ta’ impriżi mwettqa fil-kundizzjonijiet speċifikati minn din id-dispożizzjoni, sakemm l-Istati Membri ma jistabbilixxux mod ieħor (sentenza tat-22 ta’ Ġunju 2017, Federatie Nederlandse Vakvereniging et, C‑126/16, EU:C:2017:489, punt 40).
36
Issa, l-imsemmi Artikolu 5(1), sa fejn bħala prinċipju, jagħmel inapplikabbli s-sistema ta’ protezzjoni tal-ħaddiema fil-każ ta’ ċerti trasferimenti ta’ impriża u teskludi għalhekk l-għan prinċipali li fuqu hija msejsa d-Direttiva 2001/23, għandha neċessarjament tkun suġġett ta’ interpretazzjoni stretta. (ara, f’dan is-sens, is-sentenza tat-22 ta’ Ġunju 2017, Federatie Nederlandse Vakvereniging et, C‑126/16, EU:C:2017:489, punt 41 kif ukoll il-ġurisprudenza ċċitata).
37
Skont din id-dispożizzjoni, ħlief jekk l-Istati Membri jipprovdu mod ieħor, it-trasferiment simultanju tad-drittijiet u tal-obbligi li jirriżultaw mill-kuntratti ta’ xogħol konklużi maċ-ċedent, previst fl-Artikolu 3 tad-Direttiva 2001/23, u l-projbizzjoni tal-prinċipju ta’ tkeċċijiet, prevista fl-Artikolu 4 tagħha, ma japplikawx għat-trasferiment ta’ impriża meta ċ-ċedent ikun is-suġġett ta’ proċedura ta’ falliment jew ta’ proċedura ta’ insolvenza analoga mibdija bl-għan tal-likwidazzjoni tal-beni tiegħu u li tkun tinsab taħt il-kontroll ta’ awtorità pubblika kompetenti.
38
Jekk jirriżulta mill-kliem stess tal-ewwel parti tas-sentenza tal-Artikolu 5(1) tad-Direttiva 2001/23 li l-Istati Membri għandhom il-fakultà, fiċ-ċirkustanzi li jiġġustifikaw l-applikazzjoni ta’ din id-dispożizzjoni, li jimplimentaw is-sistema ta’ protezzjoni tal-ħaddiema, stabbilita fl-Artikoli 3 u 4 ta’ din id-direttiva, fil-kawża prinċipali, madankollu, għandu jiġi kkonstatat li, fil-kawża prinċipali, ir-Renju tal-Belġju ma għamilx użu minn tali possibbiltà.
39
Minn dan isegwi, li l-Artikolu 5(1) tad-Direttiva 2001/23, billi jippermetti deroga mis-sistema ta’ protezzjoni tal-ħaddiema, huwa applikabbli għal kawża bħal dik inkwistjoni fil-kawża prinċipali, bil-kundizzjoni, madankollu, li l-proċedura msemmija tissodisfa l-kundizzjonijiet stabbiliti f’din id-dispożizzjoni.
40
F’dan ir-rigward, l-Artikolu 5(1) tad-Direttiva 2001/23 jipprevedi tliet kundizzjonijiet kumulattivi, jiġifieri, l-ewwel nett, li ċ-ċedent għandu jkun is-suġġett ta’ proċedura ta’ falliment jew ta’ proċedura ta’ insolvenza analoga, it-tieni nett, li din il-proċedura għandha tinfetaħ għall-finijiet tal-likwidazzjoni tal-assi taċ-ċedent u, it-tielet nett, li l-imsemmija proċedura għandha tkun taħt il-kontroll ta’ awtorità pubblika kompetenti. (ara, f’dan is-sens, is-sentenza tat-22 ta’ Ġunju 2017, Federatie Nederlandse Verkvereniging et, C‑126/16, EU:C:2017:489, punt 44).
41
Fir-rigward, fl-ewwel lok, tal-kundizzjoni skont liema ċ-ċedent għandu jkun suġġett għal proċedura ta’ falliment jew ta’ proċedura ta’ insolvenza simili, din ma tistax tiġi estiża, fid-dawl tar-rekwiżit ta’ interpretazzjoni stretta, imfakkar fil-punt 36 ta’ din is-sentenza, għal operazzjoni li tħejji l-falliment iżda li ma jwassalx għalih. Min-naħa l-oħra, tranżazzjoni ta’ trasferiment, li, minkejja li tkun ippreparata qabel id-dikjarazzjoni ta’ falliment, tiġi implimentata wara din id-dikjarazzjoni, timplika effettivament il-falliment u, għaldaqstant, tista’ taqa’ taħt il-kunċett ta’ “proċedura ta’ falliment”, fis-sens tal-Artikolu 5(1) tad-Direttiva 2001/23 (ara, f’dan is-sens, is-sentenza tat-22 ta’ Ġunju 2017, Federatie Nederlandse Vakvereniging et, C‑126/16, EU:C:2017:489, punti 45 u 46).
42
F’dan ir-rigward, mill-proċess ippreżentat lill-Qorti tal-Ġustizzja jidher li jirriżulta, minn naħa, li proċedura ta’ riorganizzazzjoni ġudizzjarja, fis-sens tad-dritt Belġjan, ma tistax titqies li hija proċedura ta’ falliment u, min-naħa l-oħra, li, għalkemm din l-ewwel proċedura tista’ twassal għall-falliment tal-impriża kkonċernata, tali konsegwenza la tidher awtomatika u lanqas ċerta. F’tali ċirkustanzi, din il-proċedura, bħala tali, ma tidhirx li tissodisfa l-ewwel waħda mill-kundizzjonijiet previsti fl-Artikolu 5(1) tad-Direttiva 2001/23 (ara, f’dan is-sens, is-sentenza tas-16 ta’ Mejju 2019, Plessers, C‑509/17, EU:C:2019:424, punti 42, 43 u 48).
43
Madankollu, mill-proċess għad-dispożizzjoni tal-Qorti tal-Ġustizzja jirriżulta wkoll li, f’dan il-każ, il-kundizzjonijiet ta’ trasferiment ta’ impriża kienu ġew ippreżentati fi proġett li ġie mressaq fil-kuntest tal-proċedura ta’ riorganizzazzjoni ġudizzjarja ta’ WIBRA BELGIË SA, li ppreċediet id-dikjarazzjoni ta’ falliment tagħha, u li t-trasferiment li seħħ wara din id-dikjarazzjoni ta’ falliment twettaq konformement ma’ dawn il-kundizzjonijiet.
44
Għaldaqstant, hija l-qorti tar-rinviju li għandha tiddetermina jekk, fid-dawl, b’mod partikolari, tad-dritt Belġjan applikabbli għall-perijodu kkonċernat, it-tfassil ta’ pjan ta’ tkomplija fil-kuntest tal-proċedura ta’ riorganizzazzjoni ġudizzjarja ta’ WIBRA BELGIË SA, minn naħa, u l-implementazzjoni ta’ dan il-pjan matul il-proċedura ta’ falliment ta’ din il-kumpannija, min-naħa l-oħra, għandhomx jitqiesu bħala l-istess operazzjoni li timplika, sa mill-bidu, li l-imsemmija kumpannija tiġi ddikjarata falluta, minħabba l-insolvenza tagħha, qabel ma jseħħ it-trasferiment ta’ impriża. F’tali każ, din it-tranżazzjoni kollha tista’ titqies bħala proċedura ta’ falliment jew proċedura ta’ insolvenza analoga, fis-sens tal-Artikolu 5(1) tad-Direttiva 2001/23. F’każ kuntrarju, hija biss il-proċedura ta’ falliment ta’ WIBRA BELGIË SA li tista’ taqa’ taħt din id-dispożizzjoni.
45
Fit-tieni lok, l-Artikolu 5(1) tad-Direttiva 2001/23, jeżiġi li l-proċedura ta’ falliment jew il-proċedura ta’ insolvenza simili jinbdew għall-finijiet tal-likwidazzjoni tal-beni taċ-ċedent.
46
F’dan ir-rigward, għandu jiġi rrilevat, l-ewwel nett, li proċedura intiża għat-tkomplija tal-attività tal-impriża kkonċernata ma tissodisfax dan ir-rekwiżit (sentenza tat-22 ta’ Ġunju 2017, Federatie Nederlandse Vakvereniging et, C‑126/16, EU:C:2017:489, punt 47 kif ukoll il-ġurisprudenza ċċitata).
47
Il-Qorti tal-Ġustizzja diġà kellha l-okkażjoni tippreċiża, fir-rigward tad-differenzi bejn proċedura intiża għat-tkomplija tal-attività tal-impriża u proċedura intiża għall-insolvenza tal-assi tagħha minħabba l-insolvenza tagħha li seħħet, li l-ewwel proċedura hija intiża sabiex tissalvagwardja n-natura operattiva tal-impriża jew tal-unitajiet vijabbli tagħha filwaqt li t-tieni proċedura hija intiża sabiex timmassimizza l-ħlas kollettiv tal-kredituri. Issa, jekk ma huwiex eskluż li tista’ teżisti ċerta sovrappożizzjoni bejn dawn iż-żewġ għanijiet imfittxija minn proċedura speċifika, l-għan prinċipali ta’ proċedura intiża għat-tkomplija tal-attività tal-impriża jibqa’, fi kwalunkwe każ, is-salvagwardja tal-impriża kkonċernata. (ara, f’dan is-sens, is-sentenza tat-22 ta’ Ġunju 2017, Federatie Nederlandse Verkvereniging et, C‑126/16, EU:C:2017:489, punt 48).
48
Għalhekk, proċedura ta’ falliment jew ta’ proċedura analoga ta’ insolvenza ta’ insolvenza jista’ jkollha l-għan li timmassimizza l-ħlas kollettiv tal-kredituri anki meta hija ssegwi, b’mod anċillari, għan ta’ ċessjoni tal-impriża operattiva biż-żamma, sa fejn huwa possibbli, tal-impjieg (ara, f’dan is-sens, is-sentenza tat-28 ta’ April 2022, Federatie Nederlandse Vakbeweging (Proċedura ta’ pre-pack), C‑237/20, EU:C:2022:321, punt 55).
49
Mill-ġurisprudenza tal-Qorti tal-Ġustizzja jirriżulta wkoll li għandu jiġi stabbilit mhux biss li l-proċedura ta’ falliment jew ta’ proċedura analoga ta’ insolvenza għandha l-għan prinċipali li tissodisfa bl-aħjar mod lill-kredituri, iżda wkoll li l-implimentazzjoni ta’ tali trasferiment tippermetti li jintlaħaq effettivament dan l-għan prinċipali (ara, f’dan is-sens, is-sentenza tat-28 ta’ April 2022, Federatie Nederlandse Vakbeweging (Proċedura ta’ pre-pack), C‑237/20, EU:C:2022:321, punt 53).
50
Għaldaqstant, hija l-qorti tar-rinviju li għandha tivverifika, billi tieħu inkunsiderazzjoni l-elementi rilevanti kollha, jekk il-proċeduri suċċessivi inkwistjoni fil-kawża prinċipali, meħuda individwalment jew globalment, kinux intiżi sabiex jimmassimizzaw is-sodisfazzjon kollettiv tal-kredituri u ppermettewx li jintlaħaq dan l-għan, fis-sens tal-ġurisprudenza ċċitata iktar fil-punt preċedenti, jew ippruvaw, għall-kuntrarju, prinċipalment, jissalvagwardjaw in-natura operattiva tal-impriża jew tal-unitajiet vijabbli tagħha.
51
F’dan ir-rigward, minn naħa, mill-proċess ippreżentat lill-Qorti tal-Ġustizzja jidher li jirriżulta li, fid-dritt Belġjan, b’differenza mill-proċedura ta’ falliment, il-proċedura ta’ riorganizzazzjoni ġudizzjarja ma hijiex intiża, prinċipalment, sabiex tiggarantixxi l-ħlas massimu tal-kredituri. Barra minn hekk, mid-deċiżjoni tar-rinviju jirriżulta li, f’dan il-każ, is-sentenza li ħatret mandatarji tal-ġustizzja, wara r-rikors għal riorganizzazzjoni ppreżentat minn WIBRA BELGIË SA, kienet tathom il-kompitu li jorganizzaw u li jittrasferixxu l-attivitajiet kollha ta’ din il-kumpannija jew parti minnhom.
52
Min-naħa l-oħra, jekk il-qorti tar-rinviju kellha tikkunsidra, kif ġie espost fil-punt 44 ta’ din is-sentenza, li l-proċedura ta’ riorganizzazzjoni ġudizzjarja u l-proċedura ta’ falliment ta’ WIBRA BELGIË SA kkostitwixxew, flimkien, proċedura ta’ falliment jew ta’ proċedura analoga ta’ insolvenza, fis-sens tal-Artikolu 5(1) tad-Direttiva 2001/23, hija jkollha teżamina jekk tali proċedura tissodisfax, bħala tali, il-kundizzjoni msemmija fil-punt 45 ta’ din is-sentenza, li jimplika li l-għan prinċipali ta’ din il-proċedura, meħuda kollha kemm hi, kien jikkonsisti fil-kisba tal-ogħla rimbors possibbli għall-kredituri kollha taċ-ċedent. (ara, f’dan is-sens, is-sentenza tat-28 ta’ April 2022, Federatie Nederlandse Vakbeweging (Proċedura ta’ pre-pack), C‑237/20, EU:C:2022:321, punti 52 u 53).
53
Sabiex jiġi eżaminat jekk il-kundizzjoni mfakkra fil-punt 45 ta’ din is-sentenza hijiex issodisfatta, f’dan il-każ, il-qorti tar-rinviju tista’, b’mod partikolari, tieħu inkunsiderazzjoni l-fatt li WIBRA BELGIË SRL ġiet ikkostitwita bl-għan li takkwista u tkompli parti mill-attivitajiet li qabel kienu eżerċitati minn WIBRA BELGIË SA u li stqarrija għall-istampa datata l-għada tad-dikjarazzjoni ta’ falliment ta’ din il-kumpannija, minn “WIBRA”, ħabbar li l-kuraturi li ġew innominati wara din id-dikjarazzjoni ta’ falliment “approvaw […] wara li kkonċertaw il-pjan ta’ akkwist ta’ WIBRA” dwar it-trasferiment tas-sede Belġjana ta’ WIBRA BELGIË SA, ta’ 36 ħanut kif ukoll ir-reklutaġġ mill-ġdid ta’ 183 impjegat, filwaqt li ppreċiżat li “[d]an il-bidu mill-ġdid itemm l-inċertezza dwar it-tkomplija tal-attivitajiet ta’ WIBRA fil-Belġju”.
54
It-tieni nett, għandu jiġi żgurat ukoll li l-proċedura ta’ falliment jew ta’ proċedura analoga ta’ insolvenza, inkwistjoni fil-kawża prinċipali, tkun irregolata minn dispożizzjonijiet leġiżlattivi jew regolamentari li jippermettu li jiġi ggarantit li l-implimentazzjoni tagħha ma tkunx sors ta’ inċertezza legali. (ara, f’dan is-sens, is-sentenza tat-28 ta’ April 2022, Federatie Nederlandse Vakbeweging (Proċedura ta’ pre-pack), C‑237/20, EU:C:2022:321, punti 54 u 55).
55
F’dan ir-rigward, bla ħsara għal verifika mill-qorti tar-rinviju, mill-proċess ippreżentat lill-Qorti tal-Ġustizzja ma jidhirx li l-proċedura ta’ riorganizzazzjoni ġudizzjarja jew il-proċedura ta’ falliment, kif stabbiliti fid-dritt Belġjan, ma għandhomx qafas legali jew regolamentari suffiċjenti sabiex tiġi ssodisfatta l-kundizzjoni stabbilita fil-punt preċedenti.
56
Min-naħa l-oħra, jekk il-qorti tar-rinviju tasal għall-konklużjoni li, fil-kawża prinċipali, il-kombinazzjoni tal-proċedura ta’ riorganizzazzjoni ġudizzjarja u tal-proċedura ta’ falliment ta’ WIBRA BELGIË SA tista’ tikkostitwixxi proċedura ta’ falliment jew ta’ proċedura analoga ta’ insolvenza, fis-sens tal-Artikolu 5(1) tad-Direttiva 2001/23, hija jkollha tiddetermina jekk l-arranġament suċċessiv tal-ewwel żewġ proċeduri huwiex suffiċjentement irregolat minn dispożizzjonijiet leġiżlattivi jew regolamentari.
57
Fit-tielet lok, u fl-aħħar lok, fir-rigward tal-kundizzjoni li l-proċedura msemmija fl-Artikolu 5(1) tad-Direttiva 2001/23 għandha tkun taħt il-kontroll ta’ awtorità pubblika kompetenti, għandu jiġi enfasizzat, minn naħa, li mill-ġurisprudenza tal-Qorti tal-Ġustizzja jirriżulta li dan ma huwiex il-każ meta l-mandatarju tal-ġustizzja maħtur ikun inkarigat li jorganizza u jwettaq it-trasferiment ta’ impriża f’isem u għan-nom tad-debitur u li għandu jitlob offerti filwaqt li jiżgura bi prijorità ż-żamma tal-attività kollha tal-impriża jew ta’ parti minnha filwaqt li jittieħdu inkunsiderazzjoni d-drittijiet tal-kredituri, kif jidher li huwa l-każ fil-kuntest ta’ proċedura ta’ riorganizzazzjoni ġudizzjarja, kif ikkonċepita fid-dritt Belġjan. ara, f’dan is-sens, is-sentenza tas-16 ta’ Mejju 2019, Plessers, C‑509/17, EU:C:2019:424, punti 46 u 47).
58
Min-naħa l-oħra, jekk il-qorti tar-rinviju tasal għall-konklużjoni li l-proċedura ta’ falliment jew ta’ proċedura analoga ta’ insolvenza, fis-sens tal-Artikolu 5(1) tad-Direttiva 2001/23 hija kkostitwita, f’dan il-każ, mill-kombinazzjoni tal-proċeduri ta’ riorganizzazzjoni ġudizzjarja u ta’ falliment ta’ WIBRA BELGIË SA, hija jkollha tiddetermina jekk tali kombinazzjoni, meħuda fl-intier tagħha, hijiex suġġetta għall-kontroll ta’ awtorità pubblika kompetenti. Skont il-ġurisprudenza tal-Qorti tal-Ġustizzja, tali kontroll jiġi ppruvat, l-ewwel nett, mill-fatt li qorti tiddefinixxi l-funzjonijiet tal-mandatarji matul il-fażi preliminari ta’ din il-kombinazzjoni ta’ riorganizzazzjoni ġudizzjarja u proċedura ta’ falliment u tissorvelja l-eżerċizzju ta’ dawn il-funzjonijiet fil-mument tal-ftuħ tal-falliment innifsu, imbagħad, mill-fatt li t-trasferiment tan-negozju jitwettaq biss, li jippermettilha, b’mod finali, il-ftuħ tal-falliment, ir-riċeviment tal-falliment li l-mandatarji li jaġixxu fil-fażi preparatorja jkunu responsabbli għall-azzjonijiet tagħhom taħt l-istess kundizzjonijiet bħal dawk applikabbli għall-kuraturi. Min-naħa l-oħra, sabiex jiġi ddeterminat jekk tali proċedura hijiex suġġetta għall-kontroll ta’ awtorità pubblika kompetenti, ma għandhiex tingħata importanza deċiżiva għall-fatt li l-iffirmar tal-ftehim ta’ trasferiment iseħħ ftit żmien wara l-ftuħ tal-proċedura ta’ falliment u lanqas għall-fatt li l-mandatarji li jaġixxu matul il-fażi preparatorja ta’ din il-proċedura ma għandhom ebda kompetenza legali. (ara, f’dan is-sens, is-sentenza tat-28 ta’ April 2022, Federatie Nederlandse Vakbeweging (Proċedura ta’ pre-pack), C‑237/20, EU:C:2022:321, punti 59 u 62 sa 64).
59
Fl-aħħar nett, u sabiex il-qorti tar-rinviju tingħata l-indikazzjonijiet kollha utli għas-soluzzjoni tat-tilwima fil-kawża prinċipali, għandu jitfakkar li, skont l-Artikolu 5(4) tad-Direttiva 2001/23, l-Istati Membri għandhom jieħdu l-miżuri neċessarji sabiex jevitaw użu abbużiv ta’ proċeduri ta’ insolvenza intiżi li jċaħħdu lill-ħaddiema mid-drittijiet li jirriżultaw minn din id-direttiva.
60
F’dan il-każ, WIBRA BELGIË SA talbet il-ftuħ ta’ proċedura ta’ riorganizzazzjoni ġudizzjarja, li hija rregolata mid-dritt Belġjan, li joffri garanziji lill-impjegati, fid-dawl tal-preparazzjoni ta’ trasferiment tal-attivitajiet kollha ta’ din il-kumpannija jew ta’ parti minnhom. Mid-deċiżjoni tar-rinviju jirriżulta li huwa wara r-rifjut ta’ approvazzjoni, mill-qorti tal-impriża ta’ Gent, tal-offerta ta’ xiri li kienet ġiet aċċettata mill-mandatarji tal-ġustizzja maħtura fil-kuntest ta’ din il-proċedura li l-imsemmija kumpannija talbet lil din il-qorti tiddikjaraha falluta, u b’hekk fetħet proċedura li, skont id-dritt Belġjan, tagħti lill-ħaddiema garanziji differenti minn dawk previsti fil-kuntest tal-proċedura ta’ riorganizzazzjoni ġudizzjarja.
61
Madankollu, mid-deċiżjoni tar-rinviju jirriżulta wkoll, minn naħa, li din l-offerta ta’ xiri saret minn kumpannija li kienet marbuta ma’ WIBRA BELGIË SA, mingħajr ma ngħatat ebda indikazzjoni dwar it-tfittxija ta’ xerrejja potenzjali oħra, u li r-rifjut ta’ approvazzjoni kien immotivat mill-fatt li l-imsemmija offerta kienet kuntrarja għal diversi dispożizzjonijiet imperattivi dwar il-protezzjoni tal-ħaddiema potenzjalment ikkonċernati mit-trasferiment ta’ impriża previst.
62
F’dawn iċ-ċirkustanzi, hija l-qorti tar-rinviju li għandha tivverifika, fid-dawl tal-elementi rilevanti kollha, l-assenza, f’dan il-każ, ta’ eventwali użu abbużiv ta’ proċedura ta’ insolvenza intiż li jċaħħad lill-ħaddiema inkwistjoni fil-kawża prinċipali mid-drittijiet li jirriżultaw mid-Direttiva 2001/23.
63
Fid-dawl tal-kunsiderazzjonijiet kollha preċedenti, ir-risposta għad-domanda magħmula għandha tkun li l-Artikolu 5(1) tad-Direttiva 2001/23 għandu jiġi interpretat fis-sens li japplika f’sitwazzjoni fejn proċedura ta’ falliment issegwi proċedura ta’ riorganizzazzjoni ġudizzjarja li matulha jkun tfassal ftehim ta’ trasferiment parzjali tal-impriża kkonċernata, iżda ma jkunx ġie approvat mill-qorti kompetenti, qabel ma jiġi eżegwit ladarba jiġi ddikjarat il-falliment, bil-kundizzjoni li l-proċedura ta’ falliment jew ta’ proċedura analoga ta’ insolvenza, li ġiet implementata, effettivament tinbeda għall-finijiet tal-likwidazzjoni tal-assi taċ-ċedent, li l-imsemmija proċedura tkun taħt il-kontroll ta’ awtorità pubblika kompetenti u li l-użu tagħha ma jkunx jista’ jiġi kklassifikat bħala abbużiv.
Fuq l-ispejjeż
64
Peress li l-proċedura għandha, fir-rigward tal-partijiet fil-kawża prinċipali, in-natura ta’ kwistjoni mqajma quddiem il-qorti tar-rinviju, hija din il-qorti li tiddeċiedi fuq l-ispejjeż. L-ispejjeż sostnuti għas-sottomissjoni tal-osservazzjonijiet lill-Qorti tal-Ġustizzja, barra dawk tal-imsemmija partijiet, ma jistgħux jitħallsu lura.
Għal dawn il-motivi, Il-Qorti tal-Ġustizzja (It-Tielet Awla) taqta’ u tiddeċiedi:
L-Artikolu 5(1) tad-Direttiva tal-Kunsill 2001/23/KE tat-12 ta’ Marzu 2001 dwar l-approssimazzjoni tal-liġijiet ta’ l-Istati Membri relatati mas-salvagwardja tad-drittijiet ta’ l-impjegati fil-każ ta’ trasferiment ta’ impriżi, negozji jew partijiet ta’ impriżi jew negozji,
għandu jiġi interpretat fis-sens li:
japplika f’sitwazzjoni fejn proċedura ta’ falliment issegwi proċedura ta’ riorganizzazzjoni ġudizzjarja li matulha jkun tfassal ftehim ta’ trasferiment parzjali tal-impriża kkonċernata, iżda ma jkunx ġie approvat mill-qorti kompetenti, qabel ma jiġi eżegwit ladarba jiġi ddikjarat il-falliment, bil-kundizzjoni li l-proċedura ta’ falliment jew ta’ proċedura analoga ta’ insolvenza, li tkun ġiet implimentata, effettivament tinbeda għall-finijiet tal-likwidazzjoni tal-assi taċ-ċedent, li l-imsemmija proċedura tkun taħt il-kontroll ta’ awtorità pubblika kompetenti u li l-użu tagħha ma jkunx jista’ jiġi kklassifikat bħala abbużiv.
Firem
(
*1
)	Lingwa tal-kawża: il-Franċiż.